Valocký, Jozef, poslanec NR SR (2015-10-30):
Vážený pán predsedajúci, vážené kolegyne, kolegovia, presne som smutný, tak ako aj kolega Baláž, že vedieme debatu a hlavne ju vedú ľudia, ktorí tomu absolútne nerozumejú. Možno rozumejú téme zdravotníctva ako občania, ale vidím tu už po mojej ľavici nového experta pána poslanca Brocku pre zdravotníctvo. Očakával som, že keďže pána Uhliarika ako experta pre zdravotníctvo už KDH dalo na vedľajšiu koľaj, očakával som, že príde pán Zajac, pretože, a vôbec som nemyslel, že to bude pán poslanec Brocka, pretože pán poslanec Zajac je expert na všetko, tak normálne som vás tu očakával. Vy rozumiete cestám, rozumiete telekomunikácii, rozumiete vodovodom a rozumiete vlastne všetkému a možnože aj kandidátka na kandidátnej listine KDH o tom svedčí, že rozumiete všetko a pravdepodobne budete ešte aj pri percentách siedmich, alebo koľko to máte, v novom parlamente. Ak ale debata, ktorá, a opakujem sa, ma to veľmi mrzí, skĺzla do istých káuz, ktorými niektoré ani kauzami nie sú, pretože už sa tu spomína od reexpedície liekov až po, ja neviem, injekčnú striekačku, takže mi dovoľte, aby som aj ja upriamil na jednu kauzu pána Faktora. Neviem, či pán Faktor je lekár, pán poslanec Uhliarik, pretože ten sa teraz vystavuje pred médiami ako expert pre zdravotníctvo. Majstri tunelári, aj tak by sme mohli nazvať vás, pán Uhliarik, a vášho kolegu Mariána Faktora, experta pre zdravotníctvo a manažéra zdravotnej poisťovne Dôvera, patriacej Pente. Dúfam, že nespochybníme, že pán Faktor aj teraz pracuje ako manažér v poisťovni Dôvera, ktorá, opakujem, patrí vyššie percento Pente. Naozaj sa čudujem, ako môžete, pán Uhliarik, pokojne sedieť na poslaneckej stoličke, a pritom vedieť, koľko špiny po vás v zdravotníctve zostalo. Vážené panie poslankyne a páni poslanci, vážení novinári, ten príbeh, ako Uhliarik s Faktorom vytunelovali cez VšZP štátne nemocnice, už asi poznáte, len nikto nechce o nich písať ani hovoriť, ani pán Beblavý, ani pani Beblavá. Pripomeňme si kauzu Dr. Magnet. Štátna poisťovňa na váš príkaz, pán Uhliarik, prehodnotila zmluvy štátnych diagnostických techník a súkromných a viete, aký bol výsledok? V jednej budove na jednom mieste existovali napríklad dve magnetické rezonancie. Jedna štátna a druhá súkromná, pričom súkromná mala od štátnej poisťovne, keď bol tam pán Faktor, vyššie zmluvy ako za rovnakú službu tá štátna. Okrem iného, aby som nezabudol, tak Dr. Magnet predal za pravicovej vlády, za vašej vlády, dámy a páni z opozície, väčšinový podiel spoločnosti Pro Diagnostic Group, ktorá patrí pod investičnú skupinu Pro Partners Holding so sídlom na ostrove so schránkovými firmami – na Cypre. Podľa týždenníka Trend je táto firma vnímaná ako veľmi blízka aj SDKÚ – DS. Krásny príbeh so šťastným koncom, však, pán Uhliarik? Poďme k ďalším faktom. Zaujímavé sú aj napríklad absolútne rozdielne podmienky prístupu k zmluvám. Pán Faktor vtedy, keď bol generálny riaditeľ Všeobecnej zdravotnej poisťovne za pontifikátu KDH a pána Uhliarika, si cielene vybral iba spomínanú cyperskú firmu Dr. Magnet, ktorú naozaj veľmi bonitne na rozdiel od svojich, čiže „svojich“ v ponímaní štátnej poisťovne štátnych nemocníc na rozdiel od svojich štátnych nemocníc, zazmluvnil. Keby išlo o dobrú vec, minimálne by zachoval rovnocenný prístup k zmluvám u všetkých poskytovateľov. Ale nie. Tu urobil výnosnú výnimku. Pokiaľ štátne nemocnice boli od poisťovne zazmluvnené do konca roku 2012, počujete dobre, štátne nemocnice za Uhliarikovho pontifikátu boli zazmluvnené do konca roku 2012, práve firmy s cyperskou adresou až do konca roku 2014, čiže o dva roky viac. Tým, samozrejme, znemožnil svojmu nástupcovi, ďalšiemu ministrovi zdravotníctva, hýbať s týmito zmluvami a, samozrejme, cenami v nich. Prečo asi? No preto, lebo to bol obyčajný obchod pána Uhliarika a pána Faktora. Obchod, pán Beblavý, hoci tu nie je, v poisťovni, o ktorej hovoríte, že si ju nenecháte rozkrádať. O tomto ale radšej mlčíte, lebo ste to nemali v podkladoch od manželky? Poďme sa bližšie pozrieť na hospodárnosť týchto veľmi bonitných zmlúv. Pán Uhliarik a bývalý generálny riaditeľ poisťovne VšZP Faktor nehospodárne nakladali s verejnými zdrojmi. Ako chcú títo páni vysvetliť zdravotníkom a verejnosti, že ak by vyvolení poskytovatelia, konkrétne hovorím Pro Magnet, Dr. Magnet, Magnetická rezonancia Poprad a Medicína Nové Zámky mali ceny a objemy ako štátni poskytovatelia magnetických rezonancií s rovnakými parametrami prístrojov VšZP, prístrojov Všeobecná zdravotná poisťovňa by ušetrila zhruba 500-tisíc euro. Táto dych zarážajúca cena je mesačná. Iba pri týchto zmluvách prišla VšZP za rok o viac ako 6 mil. euro, pán Uhliarik, pán Faktor. O viac ako 6 mil. eur ste, páni, okradli poisťovňu a tým nemocnice, lekárov a dokonca i pacientov. Summa summarum za obdobie trvania zmlúv nevýhodne podpísaných za vlády Ivety Radičovej prišla vďaka manažérovi z Penty poisťovňa zhruba o 18 mil. eur. Trochu silná káva. A to hovorím iba o zmluvách na poskytovanie magnetickej rezonancie a CT vyšetrení v štyroch firmách s jedným cyperským vlastníkom. Pri uprednostnení cyperských firiem nekončím. Pozrime sa aj na objem, ktorý pán Faktor, vtedajší generálny riaditeľ VšZP, s pánom Uhliarikom, s vtedajším ministrom zdravotníctva, dohodli. Kým štátne nemocnice držali viac-menej v rovnakej línii a objem výkonov sa nenavyšoval, zaujímavé sú čísla pri spriaznených cyperských firmách blízkych KDH a SDKÚ. Čarodejný Faktor dokázal za rok zvýšiť objem výkonov aj o viac ako 100 %. Naozaj neuveriteľné. Prečo na toto nedokázal prísť pán Beblavý a company, ktorá teraz kritizuje ministra aj za pozitívne kroky? Alebo na to došiel, zo solidarity v opozícii mlčal a radšej traumatizuje pacientov svojimi neskutočnými a prifarbenými príbehmi? Otázky sú viaceré, na ktoré čakám ja, ale aj verejnosť odpovede od špecialistu na netransparentné zdravotníctvo a manažéra Dôvery pána Faktora, ako aj bývalého ministra s príznačnou prezývkou „Pentiarik“. Toto je vaše hospodárenie a nakladanie s verejnými zdrojmi, o ktorom hovoríte v každom vašom prejave? Prečo Faktor a Uhliarik uprednostnili súkromnú firmu a nenastavili rovnaké podmienky pre všetkých poskytovateľov? Ako mohli dopustiť verejní funkcionári, že svojím vedomým rozhodnutím len na nerovnakých podmienkach pri štyroch vybraných firmách spôsobili finančnú škodu viac ako 18 mil. euro? Ako mohli takto chladnokrvne a nekresťansky dopustiť nehospodárne vynaloženie verejných zdrojov, teda zdrojov, na ktoré sa skladáme my všetci? Ďalej by som sa chcel trošku dotknúť, keď povedal pán expert na zdravotníctvo z KDH, pán poslanec Brocka, že vraj (reakcia z pléna), no ja menujem aj pána Brocku, lebo Uhliarika ste už odstavili, otvorené zmluvy, pán poslanec Brocka. Vidno vašu nevedomosť, ale za to vás nekritizujem, pretože sa v tom nevyznáte. Otvorené zmluvy máme všetky nemocnice na Slovensku, pretože koľko od-hos-pi-ta-li-zu-je-me, toľko máme za-pla-te-né. Hovorili ste tu, pán expert pre zdravotníctvo, pán Brocka, o dodávke stravy do nemocníc, za ktoré boli riaditelia odvolaní. Áno, viete za čo boli riaditelia pri dodávke stravy do nemocníc odvolaní? Za to, že finančný objem dodávky stravy presahoval limit, ktorý nemohli podpísať oni sami, ale mali byť schválené vo vláde Slovenskej republiky. Za to boli riaditelia odvolaní. Nie za to, že by urobili nejaký podvod. Tunelovanie zdravotníctva, padla tu otázka. Áno, môžeme hovoriť o tunelovaní zdravotníctva, ale skutočne poďme na kauzy, ktoré to zdravotníctvo tu-ne-lo-va-li a nielen, dopočul som sa, v médiách písali, tak ako povedala včera pani poslankyňa Jurinová v televíznej relácii TA3 o 19.50 u pána Bielika: „Prečo odvolávate ministra Čisláka?“ „Pretože v novinách sa veľa píše o tunelovaní, o netransparentnosti.“ Prečo pani poslankyňa nemala taký charakter a nepovedala: „Tu sa tuneluje, toľkoto ste spreneverili, toto ste urobili.“ No nemohla. Ona bude o tom hovoriť tu, kde nemá trestnoprávnu zodpovednosť. Ale keby to povedala v televízii, tak by ju hockto mohol žalovať. Tak povedala: „Ideme odvolať ministra, lebo vo viacerých novinách sa to píše.“ Pán expert pre zdravotníctvo Brocka povedal: „Pán Visolajský povedal: „Najhorší minister, ktorého sme mali.“ Čiže pán Visolajský je pre vás expert zdravotníctva? (Povedané so smiechom.) Dovoľte, aby som sa teraz ozaj pousmial. A je pravdou, pán poslanec, že pán Dr. Visolajský už dostal ponuku od pána Matoviča na kandidátnu listinu OĽaNO? Hovorili sme o: sestry, platy. (Reakcia z pléna.) Ja viem, ale ja mu to preto hovorím, že či to vie. Sestry, platy. Vyjadril sa minister zdravotníctva, nebudem sa k nim ďalej venovať, možno v ďalších vstupoch. Pani poslankyňa Nicholsonová: „Všetci lekári odchádzajú von.“ Nie je to pravda. Ak by všetci lekári odchádzali von, by sme netransplantovali u nás srdce, netransplantovali by sme pečeň, nemali by sme Da Vinci v banskobystrickej nemocnici robot, ktorý vytvorila NASA a ktorý operuje na diaľku, a nemali by sme ďalšie mnohé a mnohé nemocnice a mnohých a mnohých zdravotníckych pracovníkov, ktorí pracujú v zmysle získaných poznatkov a na základe najnovšej medicínskej vedy. Vďaka im a treba poďakovať všetkým zdravotníckym pracovníkom, a nie nás tu kritizovať za to, že pár – pár v ponímaní zdravotníckej obce je to skutočne pár, aj keď sa to zdá, že sú to stovky lekárov, ktorí odchádzajú do zahraničia za lepším zárobkom. (Potlesk.) Divím sa pánovi poslancovi Frešovi. Myslel som si o ňom vždy, že má normálny úsudok, že má normálnu opozičnú rétoriku, že normálne kritizuje teda vládu a vládnych poslancov, ak má nejaké argumenty. Ale povedať, že vývar z 1,2 mil. euro CT v Piešťanoch je jeden milión, na to už ozaj nemám čo absolútne povedať. Ak mi kúpi CT za 200-tisíc, tak veľmi rád ho od neho kúpim. Kšefty tety Anky. Za kšefty tety Anky, aj keď sa teraz ukázalo, ale to pán Uhliarik, myslím si, bol na VšZP na poslaneckom prieskume, ja som tam síce nebol, ale mám záver, že neukázalo sa, že by táto teta bola pre-fe-ro-va-ná. Ale pán generálny riaditeľ vyvodil zodpovednosť a politická strana SMER vyvodila etickú zodpovednosť riaditeľa a odišiel. Ak za to teraz odvolávame ministra, čo ešte chceme? Aby sme odvolali ešte z VšZP aj upratovačku?! Riaditeľ odišiel, tým pádom pre nás ako personálne, nie ako kauza, ale personálne je táto vec ukončená. Poplatky u lekára boli spomínané. Pani poslankyňa Šípošová veľmi dobre vie, že strana SMER – sociálna demokracia nechce, aby občania platili poplatky u lekárov. Každý si platí zdravotné poistenie, a preto nevidím dôvod, aby ešte občania platili poplatky za zdravotnú starostlivosť, tak ako voľakedy platili poplatky za recept, aby to platili. Povedali sme ale, a minister to zdôrazňoval na výbore, a myslím si, že to pán Uhliarik potvrdí, nie každý zákon, sa dá všetko do zákona prijať. Povedali sme, že necháme to určitú dobu a v prípade, že to nebude fungovať alebo bude potreba nejakých poplatkov trebárs za vodičský preukaz, za, ja neviem, poľovný lístok alebo za voľačo, že sme ochotní sa k tejto téme vrátiť. To hovorím pre korektnosť, lebo myslím si, že výbor zdravotníctva i pri všetkých rozporoch, ktoré máme, funguje korektne a myslím si, že to mi potvrdia aj opoziční poslanci. Je mi na záver aj trošku ľúto, že Ivan Uhliarik už nie je expertom pre zdravotníctvo, že ho nahradil pán Brocka, eventuálne pán Zajac. Pretože minimálne pán Uhliarik je lekár, pán Uhliarik bol ministrom. Aj keď som prečítal jeho prešľapy, samozrejme, vaše hrable hrabali k vám, ale vítam nových expertov KDH. Ďakujem pekne za pozornosť. (Potlesk.)